b'\n_START_ARTICLE_\nOtmar Majeri\xc4\x8d\n_START_SECTION_\nSanatorij\n_START_PARAGRAPH_\nOtmar Majeri\xc4\x8d je leta 1927 v Ormo\xc5\xbeu ustanovil sanatorij , namenjen predvsem zdravljenju revmati\xc4\x8dnih bolnikov. Zdravljenje je ve\xc4\x8dinoma potekalo s pomo\xc4\x8djo elektroterapije. _NEWLINE_Majeri\xc4\x8dev sanatorij, ki je v Ormo\xc5\xbeu deloval v 30-tih letih dvajsetega stoletja je razpolagal z dvajsetimi lepo urejenimi sobami. Bolnikom in obiskovalcem je nudil izbrano hrano iz lastne kuhinje, ki pa je bila na voljo tudi naklju\xc4\x8dnim gostom. Poleg sanatorija je za\xc4\x8del graditi \xc5\xa1e veliko dvonadstropno hi\xc5\xa1o, kjer naj bi bile sobe za goste. Gradnje ni kon\xc4\x8dal, saj ga je prehitela druga svetovna vojna. Hi\xc5\xa1a je bila dokon\xc4\x8dana sredi 50-tih let in jo danes uporabljajo kot stanovanjsko zgradbo._NEWLINE_Majeri\xc4\x8d se je s svojim bratom in sestrami dobro razumel. Sestra Luiza je vodila restavracijo in kavarno za paciente, Jo\xc5\xbeefa pa je vodila kuhinjo. Antonija je skupaj z mo\xc5\xbeem Jo\xc5\xbeefom Velechovskym vodila Majeri\xc4\x8devo okrevali\xc5\xa1\xc4\x8de v gradu Preddvor pri Kranju. Alojzija je skrbela za namestitev in nego pacientov, Slavica pa za prepoznavnost okrevali\xc5\xa1\xc4\x8da._NEWLINE_Leta 1941 so Nemci Majeri\xc4\x8da zaprli in prevzeli sanatorij.\n_START_SECTION_\nKopali\xc5\xa1\xc4\x8de v Ormo\xc5\xbeu\n_START_PARAGRAPH_\nLeta 1932 je Majeri\xc4\x8d na svoje stro\xc5\xa1ke v Ormo\xc5\xbeu ob reki Dravi uredil za tisti \xc4\x8das eno modernej\xc5\xa1ih kopali\xc5\xa1\xc4\x8d. Kopali\xc5\xa1\xc4\x8de so odprli 31. julija 1932, a je \xc5\xbee leta 1942 prenehalo delovati. Na mestu kopali\xc5\xa1\xc4\x8da je \xc5\xa1e danes ohranjenih nekaj ostankov nekdanjih bazenov, preostalo pa je prera\xc5\xa1\xc4\x8deno s travo in grmovjem._NEWLINE_"Ormo\xc5\xbe skozi stoletja III" ima ohranjeno izjavo Otmarja Majeri\xc4\x8da, kjer navaja, da kopali\xc5\xa1\xc4\x8de ni bilo tako donosno, kot je pri\xc4\x8dakoval, vendar je kljub temu omogo\xc4\x8dal brezpla\xc4\x8dno kopanje \xc5\xa1olskim otrokom, vojakom in Sokolskemu dru\xc5\xa1tvu._NEWLINE_Ormo\xc5\xbeani se \xc5\xa1e sploh kopajo v odprti Dravi in ne hodijo v moje kopali\xc5\xa1\xc4\x8de. Tujcev ni toliko, da bi bilo kopali\xc5\xa1\xc4\x8de izrabljeno donosno, da bi vse kabine zasedli. Mnogo kopalcev se pride samo kopat, ki ne uporabljajo kabine in pla\xc4\x8dajo samo po 1 din. Za dru\xc5\xa1tvo kakor Sokolsko in za vojake, \xc5\xa1olska deca je kopanje popolnoma brezpla\xc4\x8dno. Potem ostane samo edini dohodek od par kabin teh tujcev, ki pridejo sem na zdravljenje.'